कोसने वाले यशवंत सिन्हा को पिछले कुछ दिनों से जम कर कोस रहे हैं। ठीक एक महीने बाद, छह नवंबर को, वे 80 साल के हो जाएंगे। मुझे लगता है कि दो दशक पहले अगर एक सुबह वे अपना रास्ता भूल कर भाजपाई कुएं में न गिर गए होते तो आज भारतीय समाजवादी विचारधारा के सबसे बड़े पुरोधा होते। लेकिन सुबह का भूला अगर देर सांझ ही सही, वापस अपने घर की दीवारों के नीचे नींव का पत्थर ढूंढने निकल पड़ा है तो आप जो चाहें करें, मैं तो सिन्हा को नमन ही करूंगा। देर-सबेर ही सही, हर दीवार तोड़ने का साहस कितने लोग कर पाते हैं? खुद पर ताने कसने वालों को गुरुवार की शाम जब सिन्हा ने बताया कि उनका जन्म बिहार की उस धरती पर हुआ है, जहां वीर कुंवर सिंह ने 1857 में स्वाधीनता आंदोलन की पहली लड़ाई में हिस्सा लिया तो उनकी उम्र 80 साल की थी, तो सभागार देर तक तालियों से गूंजता रहा। सिन्हा ने कहा कि नौकरी के लिए आवेदन करने की उम्र होती होगी, स्वाधीनता का संघर्ष शुरू करने की कोई उम्र नहीं होती।